
Për dhënien  në përdorim të përkohshëm, pa shpërblim, të vilës 30

Në mbështetje të nenit 100 të Kushtetutës, të nenit 7 të Kodit të Procedurave Administrative dhe të neneve 14 e 15 shkronja "c", të ligjit nr.8743, datë 22.2.2001 "Për pronat e paluajtshme të shtetit" me propozimin e Kryeministrit, Këshilli i Ministrave

V E N D O S I:

1. Institutit të Trajnimit të Administratës Publike t'i jepet në përdorim të përkohshëm, pa shpërblim, Vila 30, me të gjithë territorin përreth. Instituti nuk ka të drejtë t'ua japë në përdorim, pa shpërblim apo me qira, të tretëve mjediset e kësaj vile.
2. Ngarkohet Instituti i Trajnimit të Administratës Publike të përballojë shpenzimet për mirëmbajtjen e pronës së dhënë në përdorim.
3. Ngarkohet Drejtoria e Shërbimeve Qeveritare t'i bëjë dorëzimet përkatëse të kësaj prone të paluajtshme Institutit të Trajnimit të Administratës Publike.
4. Pika 5 e kreut I "Për rrethin e Tiranës" të listës nr.1 të vendimit nr.34, datë 7.1.1999 të Këshillit të Ministrave "Për Drejtorinë e Shërbimeve Qeveritare  dhe trajnimin e personaliteteve të larta" shfuqizohet.
Ky vendim hyn në fuqi pas botimit në Fletoren Zyrtare.

